ወዳጄ ኤፍሬም፡ መልካም ነገር ጽፈሃል፡፡ እውነታን ለማንጠር፤ እውነት መስማትንና እውነት መናገርን ባህል ማድረግ ግድ ይላል፡፡ እውነት መናገር ሙያዊ ግዴታ ብቻ ሳይሆን ሞራላዊ ግዴታ ጭምር ነው፡፡ እውነት መናገርና እውነትን መመስከር በቅጽበት የሚመጣ ጠባይ ሳይሆን ከቤተሰብ ጀምሮ ባለው ማኅበረሰብ ውስጥ መዳበር መቻል አለበት፡፡ መንግስትኮ ከማኅበረሰቡ የሚመነጭ አንድ አካል እንጂ ከሌላ ፕላኔት የሚመጣ አይደለም፡፡ የመንግስትም ይሁን የግል ጋዜጠኞች ከማኅበረሰባችን የወጡ ናቸው፡፡ መሰረቷ እውነት በሆነችው ቤተ-ክርስቲያን ስም በሚታተሙ አንዳንድ ጋዜጦች እንኳ ሳይቀር እውነቱና ሐሰቱ ተደበላልቆ ለህዝብ የሚቀርብበት ሁኔታ አለ፡፡ እርግጥ ነው በጣም ጥቂት ቢሆኑም ለአውነትና ለእውነት የቆሙ ጋዜጠኞችና ጸሐፊዎች ይኖራሉ፡፡ በአብዛኛው ግን እውነታውን ከማንጠር ይልቅ ጥላቻን የሚያንጸባርቅና እኔ ብቻ ትክክል የሚል ጭፍን አቋም የሚንጸባረቅበት፤ ለእውነት ሳይሆን በማጭበርበር ደጋፊ የሚሰበሰብበት ሥርአት ውስጥ ነው ያለነው፡፡ ጋዜጠኞችም በዚህ ማዕበል ውስጥ የሰጠሙ ይመስለኛል፡፡ እውነት እንነጋገር ከተባለ በእኛ ሀገር ተጨባጭ ሁኔታ የመንግስትም ሆነ የግል መገናኛ ብዙሃን ጋዜጠኞች ሚዘናዊ መረጃ ለህዝቡ ያቀርባሉ የሚል እምነት የለኝም፡፡ ለምሳሌ የመንግስት ጋዜጣ የሆነው አዲስ ዘመን ጋዜጣ በፖለቲካ አምድ ላይ የሚቀርበውን ጽሑፍ ሳነብ አንድም የሚገነባ ነገር አላገኝበትም፡፡ በጋዜጣው ላይ የሚወጡት የውጭ ዘገባዎች ምናልባት እውነት ላይ ሊያመዝኑ ይችላሉ፡፡ እነሱም ቢሆኑ ከቢቢሲና ከተለያዩ ዓለም አቀፍ ዜናዎች ቀጥታ የተቀዱ ናቸው፡፡ የመንግስትን ድክመቶች በግልጽ በማስቀመጥ ለህዝብ የሚያሳውቅ ጽሑፍ ሲቀርብ አይታይበትም፡፡ በአጠቃላይ አብዛኞች የመንግስት ጋዜጦች ሚዛናዊ መረጃ አያቀርቡም ማለት ይቻላል፡፡ የመንግስት ጋዜጦች በመንግስት በጀት ስለሚገዙ የገበያ ስጋት የለባቸውም፡፡ እነዚህ ጋዜጦች ህዝቡ የሚፈልገው መረጃ ደረሰ አልደረሰ ጉዳያቸው አይደለም፡፡ ቴሌቪዥኑም ከዚህ የተለየ አይደለም፡፡
